రుణాల రికవరీపై ప్రత్యేక నజర్‌!
- 1500 ఉద్యోగులతో ప్రత్యేక బృందాలు
- రంగంలోకి ప్రత్యేకంగా ఎనిమిది శాఖలు
- ఆరు నెలల్లో 1500 కోట్ల రికవరీకి ఛాన్స్‌
- వ్యవసాయంలో పెరగనున్న మొండి బాకీలు:సిండికేట్‌ బ్యాంక్‌ ఎండీ, సీఈవో మహాపాత్ర
నవతెలంగాణ, వాణిజ్య విభాగం: నిరర్థక ఆస్తుల సమస్యను పరిష్కరించు కొనేందుకు ప్రత్యేక ప్రణాళికతో ముందుకు సాగుతున్నట్టుగా సిండికేట్‌ బ్యాంక్‌ మేనేజింగ్‌ డైరెక్టర్‌, చీఫ్‌ ఎగ్జిక్యూటివ్‌ ఆఫీసర్‌ మృత్యుంజరు మహాపాత్ర తెలిపారు. శనివారం ఆయన హైదరాబాద్‌లో ఏర్పాటు చేసిన కార్యక్రమంలో మాట్లాడుతూ గత సెప్టెంబరు నాటికి బ్యాంక్‌ 12.9 శాతం స్థూల, 6.8 శాతం నికర నిరర్థక ఆస్తులను కలిగి ఉందని తెలిపారు. అయితే మార్చి ముగింపు నాటికి వీటిని తగ్గించుకొనేందుకు సమ్మిళితంగా తాము ప్రత్యేక ప్రణాళికతో ముందుకు సాగుతున్నట్టుగా ఆయన తెలిపారు. ఇందులో భాగంగా 1500 మంది ఉద్యోగులతో రుణ వసూలు బృందాలను తయారు చేసినట్టుగా మహాపాత్ర వెల్లడించారు. దీనికి తోడు ఎనిమిది ప్రత్యేక శాఖలు రుణ రికవరీ కోసం ప్రత్యేకంగా పని చేస్తున్నట్టుగా ఆయన వివరించారు. ఈ ప్రత్యేక శాఖలు నేరుగా కార్పొరేట్‌ కార్యాలయంతో నిరంతరం సంప్రదింపులు జరుపుతు రుణ రికవరీ ప్రక్రియను ముందుకు తీసుకుపోతున్నట్టుగా ఆయన వివరించారు. వచ్చే మూడు నుంచి ఆరు నెలల కాలంలో నిరర్థక ఆస్తుల నుంచి దాదాపు రూ.1500 కోట్ల రుణాలను రికవరీ చేయగలమన్న విశ్వాసాన్ని ఆయన ఈ సందర్భంగా వ్యక్తం చేశారు. ఎన్‌సీఎల్‌టీ, ఎన్‌సీఎల్‌టీ యేతర మార్గాల ద్వారా రుణాల రికవరీ జరపనున్నట్టుగా ఆయన వివరించారు. ప్రభుత్వాలు రుణ మాఫీ చేపడుతాయన్న భావనల నేపథ్యంలో అన్నదాతలు బ్యాంకు రుణాలు చెల్లింపునకు వెనకాడుతున్న నేపథ్యంలో రానున్న రోజుల్లో వ్యవసాయ రుణాల మొండి బాకీలు 14 శాతానికి చేరే అవకాశం ఉందని ఆయన వివరించారు. ఈ విషయాన్ని బ్యాంక్‌ ప్రత్యేకంగా పరిశీలిస్తోందని ఆయన వివరించారు. నిరర్థక ఆస్తుల మొత్తం నుంచి రుణాల రికవరీతో పాటు సూక్ష్మ, చిన్న, మధ్య తరహా పరిశ్రమలకు రుణాల జారీని పెంచడం ద్వారా వచే ్చ జూన్‌ నాటికి బ్యాంక్‌ లాభాల్లోకి రాగలదని ఆయన ఆశాభావం వ్యక్తం చేశారు. మార్చి నాటికి బ్యాంక్‌ బ్రేక్‌ ఈవెన్‌ను చేరుతుందని అన్నారు. సెప్టెంబరుతో ముగిసిన ఆరు నెలల కాలానికి సిండికేట్‌ బ్యాంక్‌ రూ.2825 కోట్ల మేర నష్టాలను నమోదు చేసింది. ఎంప్లాయిస్‌ స్టాక్‌ పర్చేజ్‌ పథకంలో(ఈఎస్‌పీఎస్‌) భాగంగా జనవరి-ఫిబ్రవరి మాసాల్లో బ్యాంక్‌ ఉద్యోగులకు సాక్ట్స్‌ను జారీ చేయడం ద్వారా రానున్న రోజుల్లో రూ.500 కోట్ల వరకు నిధులను సమీకరించనున్నట్టుగా మహాపాత్ర తెలిపారు. అక్టోబరు డిసెంబరు మధ్య కాలంలో బ్యాంక్‌కు అందిన మూలధనీకరణ నిధులకు ఇది అదనమని ఆయన తెలిపారు.
మీ స్నేహితులకు రికమెండ్ చెయ్యండి